Automatisk oplæsning

Der er ikke oplæsning af denne artikel, så den oplæses derfor med maskinstemme. Kontakt os gerne på automatiskoplaesning@pol.dk, hvis du hører ord, hvis udtale kan forbedres. Du kan også hjælpe ved at udfylde spørgeskemaet herunder, hvor vi spørger, hvordan du har oplevet den automatiske oplæsning. Spørgeskema om automatisk oplæsning

I flere lande er selskabsskatten presset mod bunden i jagt på vækst og arbejdspladser.

Presset kan tvinge Danmark til også at tage et kig på skattesatsen for virksomhedernes overskud, lyder det fra skatteminister Karsten Lauritzen (V) i Berlingske Business.

»Hvis vi kommer i en situation, hvor beskatningen i landene omkring os bliver meget lavere end i Danmark, så presser det Danmark for at få os til at flytte os på selskabsskatten, siger ministeren til avisen.

Han uddyber, at regeringen følger udviklingen af skatten tæt. Han kan dog ikke sætte en formel på, hvor smertegrænsen går.

I Sverige er selskabsskatten lettet til 20 procent, i Storbritannien står det højt på dagsordenen og Hollands ministerpræsident sagde i oktober, at han ville lette skatten til 21 procent.

Skatteministeren siger til avisen, at hvis Holland og Storbritannien sænker selskabsskatten som varslet, vil det lægge yderligere pres på Danmark. Dog har regeringen ikke nogen skattelettelser på tegnebrættet.

De danske politikere har i flere omgange siden 1996 besluttet at lempe selskabsskatten. I 2013 besluttede den daværende røde regering at sænke skatten til 22 procent fra 2016 og frem.

ritzau